b'\n_START_ARTICLE_\nIn\xc5\xa1titut za vi\xc5\xa1ji \xc5\xa1tudij\n_START_PARAGRAPH_\nIn\xc5\xa1titut za vi\xc5\xa1ji \xc5\xa1tudij (angle\xc5\xa1ko Institute for Advanced Study, okraj\xc5\xa1ava IAS) v Princetonu, New Jersey, ZDA je zasebno sredi\xc5\xa1\xc4\x8de za teoreti\xc4\x8dno znanstveno raziskovanje in intelektualno preiskovanje. In\xc5\xa1titut je verjetno najbolj znan kot akademska ustanova Einsteina, von Neumanna in G\xc3\xb6dla, po njihovi emigraciji v ZDA. Med drugimi znanimi znanstveniki, ki so delali na In\xc5\xa1titutu, so: Witten, Oppenheimer, Dyson, Tomonaga, Regge, Panofsky, Thompson, Kennan, Weyl, Erd\xc5\x91s, Atiyah, Walzer, Pauli, Barricelli, Selberg, Kodaira, DeWitt, Baker, Bahcall, Rosen, Vrabec, Wolfram in Maldacena (za popolnej\xc5\xa1i seznam glej seznam \xc4\x8dlanov In\xc5\xa1tituta za vi\xc5\xa1ji \xc5\xa1tudij). Kasneje so nastali tudi drugi in\xc5\xa1tituti za vi\xc5\xa1ji \xc5\xa1tudij, ki delujejo po podobnem modelu._NEWLINE_Od svoje ustanovitve In\xc5\xa1titut formalno ni povezan z Univerzo Princeton ali drugimi izobra\xc5\xbeevalnimi ustanovami, \xc4\x8deprav je imel vseskozi tesne, sodelujo\xc4\x8de vezi s Princetonom. Ustanovila sta ga \xc4\x8dlovekoljuba Louis Bamberger in Caroline Bamberger Fuld. Njegov prvi predstojnik je bil Abraham Flexner. Trenutni predstojnik In\xc5\xa1tituta je Peter Goddard._NEWLINE_In\xc5\xa1titut je razdeljen na \xc5\xa1tiri dele: zgodovinske \xc5\xa1tudije, matematika, naravoslovje in dru\xc5\xbeboslovne vede, v zadnjem \xc4\x8dasu pa ima tudi program na podro\xc4\x8dju sistemske biologije. Stalno je zaposlenih 29 oseb, vsako leto pa podelijo 190 znanstvenih \xc5\xa1tipendij za gostujo\xc4\x8de \xc4\x8dlane z ve\xc4\x8d kot 100 univerz in raziskovalnih ustanov. Posamezniki postanejo \xc4\x8dlani In\xc5\xa1tituta, vsak del pa ima svoj postopek name\xc5\xa1\xc4\x8danja in u\xc4\x8dni re\xc5\xbeim. \xc4\x8clane izbere vsaka od fakultet iz vsakega dela od ve\xc4\x8d kot 1500 prosilcev. Na In\xc5\xa1titut pridejo za eno ali ve\xc4\x8d let, ve\xc4\x8dinoma pa za eno leto. Vse \xc4\x8dlane, mlade raziskovalce ali znanstvenike na za\xc4\x8detku svojih znanstvenih poti, ali uveljavljene raziskovalce izberejo na podlagi njihovih izjemnih dose\xc5\xbekov in obetavnosti.'